ผบ.กองกำลังรักษาความสงบเรียบร้อยจ.อุทัยธานี ตรวจเยี่ยมให้กำลังใจผู้ประสบอุทกภัย พร้อมนำแพทย์ พยาบาล ชุดแพทย์เคลื่อนที่ ให้การตรวจรักษาโรคแจกจ่ายยา และฝังเข็มลดอาการปวดและคลายเครียด
ผู้บังคับการกองกำลังรักษาความสงบเรียบร้อยจังหวัดอุทัยธานี ออกตรวจเยี่ยมให้กำลังใจผู้ประสบอุทกภัย พร้อมนำแพทย์ พยาบาล ชุดแพทย์เคลื่อนที่โรงพยาบาลค่ายจิระประวัติ ร่วมกับโรงพยาบาลส่งเสริมสุขภาพตำบลในพื้นที่ ให้การตรวจรักษาโรคแจกจ่ายยา และฝังเข็มลดอาการปวดและคลายเครียด
 
วันนี้ (5 ต.ค. 60) ที่จังหวัดอุทัยธานี พันเอก เพิ่มศักดิ์ ประเสริฐศรี ผู้บังคับการกรมทหารราบที่ 4 จังหวัดนครสวรรค์ ในฐานะผู้บังคับการกองกำลังรักษาความสงบเรียบร้อยจังหวัดอุทัยธานี และชุดมวลชนสัมพันธ์ของหน่วย ออกตรวจเยี่ยมให้กำลังใจแก่ผู้ประสบอุทกภัยในพื้นที่บ้านหนองปลามัน หมู่ที่ 1 ตำบลท่าซุง อำเภอเมือง จังหวัดอุทัยธานี ซึ่งเป็นพื้นที่ลุ่มต่ำ และได้รับผลกระทบถูกน้ำท่วมขังจากแม่น้ำเจ้าพระยาจุดเชื่อมต่อกับแม่น้ำสะแกกรัง โดยได้นำแพทย์ พยาบาล และเภสัชกร ชุดหน่วยแพทย์เคลื่อนที่โรงพยาบาลค่ายจิระประวัติ จังหวัดนครสวรรค์ ร่วมกับโรงพยาบาลส่งเสริมสุขภาพตำบลท่าซุง ซึ่งเป็นหน่วยงานของสาธารณสุขในพื้นที่ประสบอุทกภัย โดยได้กางเต็นท์ตั้งโต๊ะริมถนนที่บริเวณหน้าวัดปากคลองท่าซุง หมู่ที่ 1 ตำบลท่าซุง ให้บริการตรวจรักษาโรคที่มากับน้ำโดยเฉพาะโรคน้ำกัดเท้า และแจกจ่ายยาสามัญประจำบ้าน นอกจากนี้ยังให้บริการรักษาด้วยการฝังเข็มลดอาการปวด และลดภาวะอาการเครียด อีกด้วย